ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2383/97 υποβολή: Nikitas Kaklamanis (UPE) προς την Επιτροπή (10 Iουλίου 1997)

Θέμα: Σιδηροδρομική «ΕΓΝΑΤΙΑ»

Όπως είναι γνωστό, η Ελλάδα είναι από εκείνα τα Κράτη-Μέλη της Ε.Ε. που έχουν πολύ δύσκολη μορφολογία εδάφους, ενώ αντιμετωπίζει και το πρόσθετο πρόβλημα της απόστασης και των μη κοινών συνόρων με τις υπόλοιπες χώρες της Ένωσης. Κατά συνέπεια, η προσοχή που πρέπει να δίνεται στη δημιουργία μεταφορικών υποδομών σε αυτή τη χώρα είναι μεγάλη προκειμένου να αρθεί - κατά το δυνατόν - η απομόνωσή της.

Θα ήθελα να πληροφορηθώ από την Ευρωπαϊκή Επιτροπή πως αντιμετωπίζει το ενδεχόμενο ενθάρρυνσης της κατασκευής μίας σιδηροδρομικής «ΕΓΝΑΤΙΑΣ ΟΔΟΥ» από το λιμάνι της Ηγουμενίτσας προς τα Ελληνο-τουρκικά σύνορα, κάτι που θα παρείχε επίσης τη δυνατότητα μεταφορών από και προς την Μ. Ανατολή μέσω του λιμανιού του Βόλου, αλλά και θα έδινε νέα ώθηση στο εμπόριο στα Βαλκάνια, εξέλιξη που σαφώς εξυπηρετεί τα ευρύτερα συμφέροντα της Ε.Ε. στην περιοχή.

Απάντηση της κας Wulf-Mathies εξ ονόματος της Επιτροπής (23 Σεπτεμβρίου 1997)

Οι επενδύσεις για τη σιδηροδρομική υποδομή στην Ελλάδα οι οποίες συγχρηματοδοτούνται από το Ευρωπαϊκό Ταμείο Περιφερειακής Ανάπτυξης και το Ταμείο Συνοχής για την περίοδο 1994-1999 αφορούν κυρίως το διπλασιασμό και τον εξηλεκτρισμό της γραμμής Αθηνών-Θεσσαλονίκης. Συχρηματοδοτούνται επίσης έργα βελτίωσης της γραμμής Θεσσαλονίκης-Αλεξανδρούπολης.

Όσον αφορά την ενδεχόμενη κατασκευή μιας νέας γραμμής προς την Ηγουμενίτσα, ώστε να δημιουργηθεί μία «σιδηροδρομική Εγνατία Οδός», το θέμα πρέπει καταρχήν να εξετασθεί και να αναλυθεί από κοινού με τις ελληνικές αρχές, στο πλαίσιο της κατάρτισης των φακέλων για τις επενδύσεις για τα έργα υποδομής που θα συγχρηματοδοτηθούν κατά τη διάρκεια της περιόδου 2000-2006.
ΓΡΑΠΤΗ ΕΡΩΤΗΣΗ P-1144/97 υποβολή: Leonie van Bladel (UPE) προς το Συμβούλιο (24 Μαρτίου 1997)

Θέμα: Σουρινάμ - Bouterse - διεθνές εμπόριο ναρκωτικών

Η Ολλανδική προεδρία του Συμβουλίου Υπουργών κάλεσε προσφάτως τους πρέσβεις της Βραζιλίας και της Κίνας για να τους εκφράσει τη δυσαρέσκειά της σχετικά με την υποδοχή που έτυχε στη Βραζιλία και την Kίνα αντιστοίχως η διπλωματική αποστολή του Σουρινάμ υπό την αρχηγία του πρώην δικτάτορος του Σουρινάμ Desi Bouterse. Σύμφωνα με την Ολλανδική προεδρία, τέτοια υποδοχή ενδέχεται να επηρεάσει ευνοϊκώς τη θέση του Bouterse. Προφανώς η στάση του Προέδρου σχετικώς υπαγορεύεται από την ευρεία συμμετοχή του Bouterse στο διεθνές εμπόριο κοκαΐνης και τα προβλήματα που δημιουργεί αυτή η κατάσταση κυρίως στην Ολλανδία και τη Γαλλία.

1. Εξέφρασε η Ολλανδική προεδρία και προς την πρεσβεία του Σουρινάμ στη Χάγη τη δυσαρέσκειά της σχετικά με το ενδεχόμενο να επηρεάσει ευμενώς τη θέση του Bouterse η διπλωματική αυτή αποστολή, και εάν όχι, για ποιό λόγο;

2. Δικαιολογείται μια τέτοια διεθνής ενέργεια όπως αυτή την οποία ανέλαβε η Ολλανδική προεδρία παρόλον που η Ολλανδική δικαιοσύνη προφανώς δεν επιθυμεί να προβεί στην έκδοση διεθνούς εντάλματος συλλήψεως, ήτοι διαταγής εντοπισμού του Bouterse;

3. Δεν θα ήταν ορθότερο, λαμβάνοντας υπόψη τα τεράστια προβλήματα που αντιμετωπίζει η βόρεια Γαλλία και ιδιαιτέρως η πόλη της Λίλλης με την ευρύτερη περιοχή της λόγω του εμπορίου ναρκωτικών του Bouterse, να προβεί η Ολλανδική προεδρία σ' αυτήν αλλά και στις μελλοντικές της δράσεις από κοινού με τη Γαλλική κυβέρνηση;

Απάντηση (7 Νοεμβρίου 1997)

Η προεδρία του Συμβουλίου ασκείται από το Λουξεμβούργο από την 1η Ιουλίου 1997. Άλλωστε, τα θέματα σχετικά με την έκδοση μεταξύ κράτους μέλους και τρίτου κράτους δεν εμπίπτουν στην αρμοδιότητα του Συμβουλίου. Τέλος, τα διαβήματα στα οποία αναφέρεται η ερώτηση της αξιότιμης κυρίας βουλευτού δεν έχουν έλθει σε γνώση του Συμβουλίου.
ΓΡΑΠΤΗ ΕΡΩΤΗΣΗ E-2071/97 υποβολή: Jaak Vandemeulebroucke (ARE) προς την Επιτροπή (19 Iουνίου 1997)

Θέμα: Κοινοτική οικονομική ενίσχυση στον τομέα του περιβάλλοντος

Στο πλαίσιο της δημοσιονομικής θέσης Β4-306 χορηγούνται επιδοτήσεις στο πλαίσιο της προστασίας του περιβάλλοντος. Στην Ε.Ε. C 148 της 16.5.1997 δημοσιεύεται κατάσταση των οργανώσεων που λαμβάνουν τέτοιες επιδοτήσεις.

Μπορεί να αναφέρει η Επιτροπή ποιό πρόγραμμα υπέβαλε η «European Golf Association»;

Μπορεί η Επιτροπή να παράσχει περαιτέρω πληροφορίες σχετικά με την οργάνωση αυτή;Μπορεί να αναφέρει το καθεστώς της και να παράσχει πρόσφατο κατάλογο των μελών του διοικητικού της συμβουλίου;

Μπορεί να αναφέρει η Επιτροπή πώς ελέγχεται η συνετή χρησιμοποίηση των επιδοτήσεων αυτών;

Απάντηση της κας Bjerregaard εξ ονόματος της Επιτροπής (22 Σεπτεμβρίου 1997)

Το Αξιόλογο Μέλος του Ευρωπαϊκού Κοινοβουλίου παραπέμπεται στις απαντήσεις που δόθηκαν στις ερωτήσεις Η-503/96 ((Συζητήσεις του Ευρωπαϊκού Κοινοβουλίου της 19.6.1996, Επίσημη Εφημερίδα Παράρτημα Νο 4-484, σελίδες 222-223 )) και Η-605/96 ((Συζητήσεις του Ευρωπαϊκού Κοινοβουλίου της 17.7.1996, Επίσημη Εφημερίδα Παράρτημα Νο 4-486, σελίδες 224 )) του κ. De Coene για απολογισμό του έργου που υποβλήθηκε από την Ευρωπαϊκή ένωση golf.

Αντίγραφο του καταστατικού της Ευρωπαϊκής Ένωσης golf καθώς και κατάλογος των μελών της επιτροπής αποστέλλεται αμέσως στο Αξιότιμο Μέλος και στην γραμματεία του Ευρωπαϊκού Κοινοβουλίου.

Η Επιτροπή ευρίσκεται σε κανονική επαφή με την πρόοδο του έργου, το οποίο θα ολοκληρωθεί με την έναρξη, στο τέλος Σεπτεμβρίου 1997, της εκστρατείας «Πράσινη στράτευση»(Committed to Green)» επ' ευκαιρία του διαγωνισμού golf Ryder Cup μεταξύ Ευρώπης και Ηνωμένων Πολιτειών.

Μετά την ολοκλήρωση του έργου, ο υπεύθυνος του έργου καλείται να υποβάλει την τελική έκθεση για τις εργασίες που εκτελέστηκαν, με τελικούς λογαριασμούς που καταδεικνύουν όλες τις σχετικές δαπάνες καθώς και τελικό οικονομικό ισολογισμό. Οι πληροφορίες αυτές ελέγχονται από την Επιτροπή, προκειμένου να διασφαλίσει ότι οι εργασίες εκτελέστηκαν σωστά και ότι το σύνολο της δαπάνης που κατεβλήθη εκφράζεται ορθά.
ΓΡΑΠΤΗ ΕΡΩΤΗΣΗ E-2613/97 υποβολή: Graham Watson (ELDR) προς την Επιτροπή (1 Σεπτεμβρίου 1997)

Θέμα: Μέθοδοι βιολογικής γεωργίας

Στον κανονισμό για τη Βιολογική Κτηνοτροφία η Επιτροπή έχει προτείνει την επιβολή ενός ορίου 20% για την αλλαγή των τροφών.

Παραδέχεται η Επιτροπή ότι ο καθορισμός του ορίου περιορίζει υπέρμετρα πολλούς αγρότες, ειδικά αυτούς που στρέφονται προς τη βιολογική γεωργία; Δεν θα αποτελέσει, επιπλέον, αυτή η πρόταση ανασταλτικό παράγοντα για τους αγρότες που επιθυμούν να στραφούν στις βιολογικές μεθόδους;

Απάντηση του κ. Fischler εξ ονόματος της Επιτροπής (6 Οκτωβρίου 1997)

Η πρόταση της Επιτροπής ((COM (96) 366 )) για τον κανονισμό του Συμβουλίου που συμπληρώνει, για τα ζωικά προϊόντα, τον κανονισμό (ΕΟΚ) αριθ. 2092/91 περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής ((ΕΕ L 198 της 22.07.1991 )), περιλαμβάνει διάταξη που προβλέπει ότι η διατροφή των ζώων πρέπει να εξασφαλίζεται κυρίως με ζωοτροφές οι οποίες βρίσκονται σε «περίοδο μετατροπής» (σε ποσοστό έως και 20%), π.χ. προϊόντα καλλιεργειών τα οποία παράχθηκαν με βιολογικές μεθόδους παραγωγής για ένα τουλάχιστον έτος τουλάχιστον. Επίσης, η πρόταση προβλέπει ότι, για μία μεταβατική περιόδο που εκπνέει στις 31 Δεκεμβρίου 2000, μπορεί να γίνει χρήση συμβατικών ζωοτροφών, σε ποσοστό έως και 10% το πολύ (για μηρυκαστικά) και 20% (για μη μηρυκαστικά).

Οι περιορισμοί σχετικά με τη βιολογική κτηνοτροφία, γενικότερα, και την εκτροφή των εν λόγω ζώων, ειδικότερα, επιβάλλονται μετά από προσεκτική εξέταση των υφισταμένων πρακτικών στη βιολογική κτηνοτροφία στα κράτη μέλη καθώς και των απαιτήσεων των καταναλωτών από τις εν λόγω πρακτικές. Στο πλαίσιο αυτό, η εκτροφή με βιολογικές ζωοτροφές κρίνεται άκρως σημαντική και, για το λόγο αυτό, η χρήση μη βιολογικών ζωοτροφών έχει απαγορευθεί αυστηρά.

Το Κοινοβούλιο εξέδωσε, κατά τη σύνοδο του Μαΐου 1997, τη γνώμη του σχετικά με την πρόταση της Επιτροπής, κατόπιν λεπτομερούς εξέτασης των προτεινόμενων προδιαγραφών παραγωγής. Στις τροποποιήσεις αριθ. 58 και 63, το Κοινοβούλιο πρότεινε ελαστικότερες ρυθμίσεις σχετικά με το καθεστώς μετάβασης προς τη βιολογική κτηνοτροφία:

- παράταση της μεταβατικής περιόδου χρήσης των συμβατικών ζωοτροφών για μία πενταετία 7

- περιορισμός της περιόδου μετατροπής σε μέγιστο χρονικό διάστημα δύο ετών, στις περιπτώσεις όπου η μετατροπή αφορά μία ολόκληρη εκμετάλλευση και περιλαμβάνει ταυτοχρόνως τη γεωργία και την κτηνοτροφία.

Η Επιτροπή αποδέχθηκε τις παραπάνω προτάσεις και θα τις συμπεριλάβει στην τροποποιημένη πρόταση, που βρίσκεται στο στάδιο της προετοιμασίας.
ΓΡΑΠΤΗ ΕΡΩΤΗΣΗ P-3255/97 υποβολή: Nikitas Kaklamanis (UPE) προς την Επιτροπή (9 Οκτωβρίου 1997)

Θέμα: Τροποποίηση Β 7 ΚΠΣ για την Ελλάδα

Σύμφωνα με δημοσιεύματα του Ελληνικού Τύπου, το ΥΠΕΘΟ προωθεί πρόταση ανακατανομής, μεταξύ των Διαρθρωτικών Ταμείων και των Προγραμμάτων, πόρων του εθνικού σκέλους του ΚΠΣ ύψους 700 δις δρχ., προκειμένου να μην μείνουν αδιάθετοι λόγω αδυναμίας απορρόφησής τους έως το 2.000 για τους σκοπούς για τους οποίους έχουν διατεθεί. Με την ανακατανομή αυτή, μεταξύ άλλων, περικόπτεται και το ήμισυ των πόρων που είχαν διατεθεί για την υλοποίηση της «ΕΓΝΑΤΙΑΣ ΟΔΟΥ» και του Εθνικού Κτηματολογίου, έργα που είναι υψίστης σημασίας για την ανάπτυξη της Ελλάδας.

Σύμφωνα με τα ίδια δημοσιεύματα, το ΥΠΕΘΟ υποστηρίζει ότι «η πρόταη δεν αποτελεί εγκατάλειψη Προγραμμάτων ή διαγραφή έργων, αλλά μόνο μεταφορά χρηματοδοτήσεων που εξυπηρετούν την επιτάχυνση σημαντικών δημοσίων έργων που συγχρηματοδοτούνται από την Κοινότητα, χωρίς να επηρεάζεται η προοπτική επιμέρους Προγραμμάτων και η προετοιμασία του ΠΑΚΕΤΟΥ SANTER».

Επειδή με την περικοπή πόρων με λογιστικά κριτήρια δεν αποσείονται οι ευθύνες της ελληνικής κυβέρνησης για τη μη επίλυση των προβλημάτων που αντιμετωπίζουν τα έργα αυτά και δεν εξασφαλίζεται απόλυτα η ολοκλήρωσή τους με βάση τις προτεραιότητες του δεύτερου ΚΠΣ, ερωτάται η Επιτροπή:

1. Αληθεύει ότι έχουν προταθεί περικοπές των πιστώσεων σε αυτά τα σημαντικά έργα;

2. Ευσταθεί ο ισχυρισμός ότι η Επιτροπή μπορεί να δεσμευθεί από τώρα ότι θα διαθέσει τα απαραίτητα κονδύλια από το ΠΑΚΕΤΟ SANTER ανεξάρτητα από τις προτεραιότητες που θα υπάρχουν όταν θα συμφωνηθεί το περιεχόμενό του;

3. Πώς εκτιμά η Επιτροπή ότι θα επηρεασθεί ο βαθμός εκπλήρωσης των στόχων του Β ΚΠΣ αν κάνει αποδεκτές αυτές τις προτάσεις;

4. Τέτοιας κλίμακας τροποποιήσεις που στηρίζονται σε λογιστική τακτική έχουν προταθεί από άλλες χώρες;

Απάντηση της κ. Wulf-Mathies εξ ονόματος της Επιτροπής (31 Οκτωβρίου 1997)

1. Πράγματι, ο έλληνας Υπουργός Εθνικής Οικονομίας υπέβαλε προτάσεις για πολύ σημαντικές τροποποιήσεις του κοινοτικού πλαισίου στήριξης (ΚΠΣ) ΙΙ, σύμφωνα με τις οποίες, μεταξύ άλλων, οι πιστώσεις που προβλέπονται για την Εγνατία οδό και το εθνικό κτηματολόγιο μειώνονται αντίστοιχα κατά 100 δισεκατ. δρχ. (περίπου 330 εκατ. ECU) (-40%) και κατά 30 δισεκατ. δρχ. (περίπου 99 εκατ. ECU) (-57%).

2. H Eπιτροπή δεν μπορεί να δεσμευθεί από τώρα όσον αφορά τη διάθεση των κονδυλίων στο πλαίσιο του ΚΠΣ ΙΙΙ, του αποκαλούμενου «πακέτου Santer».

3. Οι επιπτώσεις των υποβληθεισών προτάσεων στην υλοποίηση των στόχων του ΚΠΣ ΙΙ πρέπει να εκτιμηθούν με προσοχή κατά περίπτωση, με βάση την αρχή ότι οι στόχοι αυτοί πρέπει να επιτευχθούν, στο μέτρο του δυνατού, στο πλαίσιο του ΚΠΣ ΙΙ.

4. Οι υποβληθείσες προτάσεις έχουν μία δημοσιονομική διάσταση (2.400 εκατ. ECU δημόσιες δαπάνες ή 1.600 εκατ. ECU συμμετοχή των διαρθρωτικών ταμείων) και πρακτικές επιπτώσεις που είναι πολύ σημαντικότερες από τις αντίστοιχες των προτάσεων τροποποιήσεων που έλαβε μέχρι σήμερα η Επιτροπή από τα άλλα κράτη μέλη.
ΓΡΑΠΤΗ ΕΡΩΤΗΣΗ P-2712/97 υποβολή: Bαrbara Dόhrkop Dόhrkop (PSE) προς την Επιτροπή (28 Iουλίου 1997)

Θέμα: Τήρηση της συμφωνίας αλιείας με το Μαρόκο και συλλήψεις σκαφών

Αφότου υπεγράφη το Μάϊο του 1995 η συμφωνία αλιείας μεταξύ της Ευρωπαϊκής Κοινότητας και του Μαρόκου έχουν σημειωθεί δέκα επτά συλλήψεις ισπανικών αλιευτικών που αλίευαν σε μαροκινούς ιχθυοτόπους. Όπως καταγγέλλουν οι υπεύθυνοι του κοινοτικού αλιευτικού στόλου, οι συλλήψεις αυτές είναι εν γένει αυθαίρετες και η αλιευτική δραστηριότητα ασκείται σε ένα κλίμα νομικής ανασφάλειας, που έχει καταστεί ανυπόφορη.

Ενημερώνουν οι μαροκινές αρχές την Επιτροπή για κάθε σύλληψη σκάφους εντός προθεσμίας 48 ωρών, όπως προβλέπεται από την συμφωνία αλιείας;

Ο κατάλογος των συλληφθέντων σκαφών που ανακοίνωσε το ισπανικό προξενείο του Αγαδίρ ((EL PAIS, 23.7.1997, σελ. 48. )) συμφωνεί με τις πληροφορίες που έχει στη διάθεσή της η Επιτροπή;

Ποια είναι η άποψη της Επιτροπής σχετικά με το σύστημα ελέγχου και εντοπισμού που διαθέτουν τα σκάφη επιτήρησης του Μαρόκου; Παρέχει τα απαιτούμενα τεχνικά εχέγγυα και είναι σύμφωνο με τις ισχύουσες διεθνείς προδιαγραφές;

Πώς αξιολογεί η Επιτροπή την κατάσταση όσον αφορά την τήρηση της συμφωνίας αλιείας με το Μαρόκο;

Απάντηση της κ. Bonino εξ ονόματος της Επιτροπής (22 Σεπτεμβρίου 1997)

Αφότου άρχισε να ισχύει η νέα συμφωνία αλιείας μεταξύ του Μαρόκου και της Κοινότητας, οι μαροκινές αρχές ενημερώνουν την αντιπροσωπεία της Επιτροπής στο Rabat εντός 48 ωρών όπως προβλέπεται στο παράρτημα ΙΙ κεφάλαιο VIII της συμφωνίας.

Δεν είναι δυνατόν να γίνει σύγκριση μεταξύ των πληροφοριών που διαθέτει η Επιτροπή και αυτών του ισπανικού προξενείου του Αγαδίρ, διότι το εν λόγω προξενείο διαθέτει μερική πληροφόρηση, η οποία καλύπτει μόνο τα γεγονότα που λαμβάνουν χώρα στο εσωτερικό μέρος των μαροκινών υδάτων.

Η Επιτροπή δεν έπαυσε να απαιτεί από τις μαροκινές αρχές την τήρηση όλων των όρων που προβλέπονται στη συμφωνία όσον αφορά τις διαδικασίες ναυτιλιακών ελέγχων των κοινοτικών αλιευτικών σκαφών που έχουν άδεια αλιείας στην αλιευτική ζώνη του Μαρόκου, ώστε να εξασφαλίσουν στους κοινοτικούς πλοιοκτήτες τη δυνατότητα ασκήσεως των δικαιωμάτων τους.

Ωστόσο, λόγω των ναυτιλιακών ελέγχων που πραγματοποιήθηκαν πρόσφατα, και κατόπιν αιτήσεως της Επιτροπής, εζητήθηκε από την Επιτροπή συνεδρίαση της μικτής επιτροπής για το τέλος Σεπτεμβρίου στο πλαίσιο της συμφωνίας αλιείας, η οποία είχε ήδη προβλεφθεί για τον Δεκέμβριο, με σκοπό να εξετασθεί ο τρόπος βελτίωσης των διαδικασιών σε περίπτωση ναυτιλιακού ελέγχου και για να εξασφαλισθεί κατά το μέγιστο δυνατό η διαφάνεια και η ενημέρωση.

Η Επιτροπή θεωρεί ότι η εκτέλεση της συμφωνίας αλιείας με το Μαρόκο είναι ικανοποιητική. Η χρήση των αλιευτικών δυνατοτήτων μεταξύ του Δεκεμβρίου 1995 και του Ιουνίου 1997 είναι πολύ υψηλή για τις περισσότερες από τις κατηγορίες αλιείας και η Επιτροπή δεσμεύεται πάντα ώστε να βελτιώσει τη διοικητική συνεργασία μεταξύ των δύο μερών.
ΓΡΑΠΤΗ ΕΡΩΤΗΣΗ E-2681/97 υποβολή: Marνa Sornosa Martνnez (GUE/NGL) και Angela Sierra Gonzαlez (GUE/NGL) προς το Συμβούλιο (1 Σεπτεμβρίου 1997)

Θέμα: Πρόωρη συνταξιοδότηση ανωτέρου υπαλλήλου

1. Αληθεύει ότι πριν από μερικούς μήνες το Συμβούλιο Υπουργών συνταξιοδότησε πρόωρα ανώτερο υπάλληλο της μεταφραστικής υπηρεσίας της Γραμματείας του, εγκρίνοντάς του σημαντική σύνταξη, επειδή ανακάλυψε ότι διατηρούσε, παράλληλα με τη θέση του ως υπάλληλος, ένα μεταφραστικό γραφείο, το οποίο ανέθετε τμήμα της εργασίας του σε μεταφραστές των μεταφραστικών τμημάτων του ίδιου του Συμβουλίου;

2. Εάν ναι, έχει ερευνηθεί αν υπήρχαν πρόσωπα που απέκρυψαν αυτήν την παράνομη πρακτική;

3. Έχουν ληφθεί τα απαραίτητα μέτρα ώστε ο προαναφερθείς πρώην υπάλληλος να μην συνεχίσει να καταφεύγει σε μεταφραστές που εργάζονται σε κάποιο από τα κοινοτικά όργανα;

Απάντηση (17 Νοεμβρίου 1997)

1. Ο Διευθυντής της Γενικής Διεύθυνσης Α ΙΙΙ, υπεύθυνος, μεταξύ άλλων, για την μεταφραστική υπηρεσία της Γενικής Γραμματείας του Συμβουλίου, συνταξιοδοτήθηκε, κατόπιν αιτήσεώς του, στις 30 Απριλίου 1997, σύμφωνα με τις διατάξεις του άρθρου 52 - δεύτερη περίπτωση - του Κανονισμού Υπηρεσιακής Κατάστασης που εφαρμόζεται στους υπαλλήλους και στο λοιπό προσωπικό των Ευρωπαϊκών Κοινοτήτων.

Κατά τη συνταξιοδότησή του, έλαβε ποσά οφειλόμενα δυνάμει των διατάξεων του κανονισμού υπηρεσιακής κατάστασης και κανόνων σχετικών με την εκκαθάριση των δικαιωμάτων άδειας που δεν έχει ληφθεί κατά τη στιγμή της συνταξιοδότησης.

2. και 3. Ως προς τους ισχυρισμούς που διατυπώνονται στην ερώτηση των Αξιότιμων Μελών του Κοινοβουλίου διεξήχθη έρευνα, η οποία απεκάλυψε μια κατάσταση που δεν είναι ακριβώς αυτή που περιγράφεται στην ερώτηση αλλά από την οποία η Αρμόδια για τους Διορισμούς Αρχή συνήγαγε όλα τα συμπεράσματα, προκειμένου να εξασφαλισθεί η σχολαστική τήρηση των διατάξεων του Κανονισμού Υπηρεσιακής Κατάστασης για τα δικαιώματα και τις υποχρεώσεις του υπαλλήλου, καθώς και η εύρυθμη λειτουργία της Γενικής Γραμματείας του Συμβουλίου.
ΓΡΑΠΤΗ ΕΡΩΤΗΣΗ E-2480/97 υποβολή: Phillip Whitehead (PSE) προς την Επιτροπή (16 Iουλίου 1997)

Θέμα: Πρότυπα παγίδευσης χωρίς σκληρότητα μεταξύ της Ε.Κ., της Ρωσίας και του Καναδά και οικολογική επισήμανση

Πιστεύει η Επιτροπή ότι, καθ' όσο τα πρότυπα παγίδευσης χωρίς σκληρότητα εξελίσσονται, θα μπορούσε να υπάρξει η πιθανότητα επεξεργασίας μιας επισήμανσης που θα έχει ισχύ σε όλη την Ευρώπη και θα δηλώνει ότι ένα προϊόν δεν δοκιμάστηκε σε ζώα;

Απάντηση της κας Bjerregaard εξ ονόματος της Επιτροπής (24 Σεπτεμβρίου 1997)

Η Επιτροπή επιθυμεί να επιστήσει την προσοχή του Αξιότιμου Μέλους του Κοινοβουλίου στο γεγονός ότι δεν είναι δυνατή η σύνδεση της ύπαρξης προτύπων μη βάναυσης παγίδευσης ως αποτέλεσμα συμφωνίας μεταξύ της Κοινότητας, του Καναδά, και της Ρωσικής Ομοσπονδίας, όπως εγκρίθηκε από το Συμβούλιο της 22ας Ιουλίου 1997, αφενός, και της σκοπιμότητας επισημάνσεως, αφετέρου, με την οποία θα δηλωνόταν ότι ορισμένα προϊόντα δεν δοκιμάσθηκαν σε ζώα. Πρόκειται στην πραγματικότητα για δύο διαφορετικές προβληματικές: η πρώτη αφορά κατ' αποκλειστικότητα την σύλληψη των ζώων, ενώ η δεύτερη τα πειράματα που διενεργούνται επί ζώων για επιστημονικούς σκοπούς.

Σχετικά με την δεύτερη αυτή περίπτωση, η κοινοτική νομοθεσία συνίσταται κατά κύριο λόγο στην οδηγία 86/609/ΕΟΚ περί της προστασίας των ζώων που χρησιμοποιούνται για πειραματικούς και άλλους επιστημονικούς σκοπούς ((ΕΕ L 358 της 18.12.1986 )), καθώς και στον τομέα των καλλυντικών προϊόντων, στην οδηγία 76/768/ΕΟΚ περί της συγκλίσεως των νομοθεσιών των κρατών μελών που αφορούν τα καλλυντικά προϊόντα ((ΕΕ L262 της 27.9.1976 )).
ΓΡΑΠΤΗ ΕΡΩΤΗΣΗ E-2521/97 υποβολή: Renate Heinisch (PPE) προς την Επιτροπή (22 Iουλίου 1997)

Θέμα: Ενημέρωση σχετικά με το ύψος των χρηματοδοτικών πόρων της Ευρωπαϊκής Ένωσης που διατέθηκαν σε πανεπιστήμια και ερευνητικά ιδρύματα της Βάδης-Βυδεμβέργης το 1996

Για ποιές ενέργειες χορηγήθηκαν χρηματοδοτικοί πόροι της Κοινότητας σε πανεπιστήμια και ερευνητικά ιδρύματα της Βάδης-Βυδεμβέργης κατά το 1996, και σε ποιό ύψος ανήλθαν τα ποσά από

1. το τέταρτο πρόγραμμα-πλαίσιο έρευνας, τεχνολογικής ανάπτυξης και επίδειξης

2. τα κοινοτικά προγράμματα στους τομείς της ενέργειας και του περιβάλλοντος

3. τις κοινοτικές πρωτοβουλίες, και κυρίως το πρόγραμμα INTERREG

4. τα προγράμματα SOCRATES, «Leonardo da Vinci» και «Νεολαία για την Ευρώπη»

5. τα περιφερειακά και διαρθρωτικά ταμεία, καθώς και

6. τα λοιπά προγράμματα της Κοινότητας;

Συμπληρωματική απάντηση του κ. Santer εξ ονόματος της Επιτροπής (24 Νοεμβρίου 1997)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ E-3270/97 υποβολή: Marνa Estevan Bolea (PPE) προς την Επιτροπή (20 Οκτωβρίου 1997)

Θέμα: Διαχείριση μεταχειρισμένων ορυκτελαίων

Μπορούν τα εργοστάστια τσιμεντοποιΐας να προβαίνουν στην καύση μεταχειρισμένων ορυκτελαίων σαν να επρόκειτο για απλό καύσιμο, χωρίς αυτά να διαθέτουν άδεια διαχείρισης μεταχειρισμένων ορυκτελαίων;

Απάντηση της κας Bjerregaard εξ ονόματος της Επιτροπής (10 Νοεμβρίου 1997)

Μία επιχείρηση τσιμεντοποιίας δεν επιτρέπεται να διαθέτει τα μεταχειρισμένα ορυκτέλαια χωρίς επί τούτου άδεια. Σύμφωνα με το άρθρο 6 της οδηγίας 75/439/ΕΟΚ της 16ης Ιουνίου 1975, όπως τροποποιήθηκε από την οδηγία 87/101/ΕΟΚ της 22ας Δεκεμβρίου 1986 περί διαθέσεως των χρησιμοποιημένων ορυκτελαίων ((ΕΕ L 42 της 12.2.1987 )), κάθε επιχείρηση που διαθέτει μεταχειρισμένα ορυκτέλαια οφείλει να διαθέτει σχετική άδεια. Σε περίπτωση ανάγκης, η άδεια αυτή χορηγείται μετά από εξέταση των εγκαταστάσεων. Τα κράτη μέλη υποχρεώθηκαν να εξασφαλίσουν την υλοποίηση των μέτρων των εφαρμοστέων στις υφιστάμενες επιχειρήσεις, την στιγμή της κοινοποίησης της οδηγίας 87/101/ΕΟΚ, το αργότερο εντός επτά ετών από την εν λόγω ημερομηνία, δηλαδή την 13η Ιανουαρίου 1994. Όσον αφορά τις νέες επιχειρήσεις, τα μέτρα εφαρμόζονται, προφανώς, από την στιγμή της ενάρξεως της λειτουργίας τους.
ΓΡΑΠΤΗ ΕΡΩΤΗΣΗ E-2698/97 υποβολή: Maartje van Putten (PSE) προς την Επιτροπή (1 Σεπτεμβρίου 1997)

Θέμα: Διαδηλωτές στην Παπουασία Νέα Γουϊνέα

1. α) Έχει πληροφορηθεί η Επιτροπή ότι στην Παπουασία Νέα Γουϊνέα έχει ασκηθεί ποινική δίωξη κατά τον Jonathan O'ta, John Kawowo, Powes Parkop και John Napu, οι οποίοι τον Μάρτιο 1997 έπαιξαν πρωτεύοντα ρόλο στην οργάνωση διαδηλώσεων κατά της εγκατάστασης προσφύγων από τις αρχές της Παπουασίας Νέας Γουϊνέας στη Μπουκενβίλ;

1. β) Εάν ναι, παρακολουθεί η Επιτροπή την εξέλιξη αυτών των ποινικών διώξεων;

2. Συμφωνεί η Επιτροπή με την άποψη της Διεθνούς Αμνηστίας ότι σε περίπτωση που αυτοί οι άνθρωποι καταδικασθούν και φυλακισθούν, θα πρέπει να θεωρούνται ως πολιτικοί κρατούμενοι και ότι αυτό θα αποτελούσε υπονόμευση του σχετικά ανοικτού πολιτικού τμήματος που επικρατεί στην Παπουασία Νέα Γουϊνέα;

3. Ποιές δυνατότητες βλέπει η Επιτροπή για να ζητήσει, στις επαφές της με τις αρχές της Παπουασίας Νέας Γουϊνέας, μιά τέτοια δικαστική διαδικασία που να σέβεται τα ανθρώπινα δικαιώματα και τις πολιτικές ελευθερίες;

Απάντηση του κ. Pinheiro εξ ονόματος της Επιτροπής (7 Οκτωβρίου 1997)

Η Επιτροπή παρακολούθησε από κοντά το θέμα των κατηγοριών κατά των Jonathan O'ata, John Kawowo, Powes Parkop και John Napu.

Μετά από εκλογές τον Ιούνιο, συστάθηκε νέα κυβέρνηση στις 29 Ιουλίου 1997 και φάνηκε αμέσως καθαρά ότι η νέα αυτή κυβέρνηση επεδίωκε την εθνική συμφιλίωση σχετικά με τα προβλήματα που αφορούν τους μισθοφόρους Sandline.

Ωστόσο, οι τέσσερις προαναφερθέντες οδηγήθηκαν στο δικαστήριο στις 29 Αυγούστου 1997 με την κατηγορία σύγκλησης παράνομης συνεδρίασης. Ο εισαγγελέας φάνηκε ότι δεν είχε ετοιμάσει το θέμα για τη δίκη και ζήτησε από τον δικαστή την αναβολή της, χωρίς να προτείνει ωστόσο μια ημερομηνία. Αυτό δεν έγινε δεκτό από την υπεράσπιση και στο τέλος οι κατηγορίες εγκαταλείφθησαν. Για τον λόγο αυτό, πρέπει να θεωρηθεί ότι η υπόθεση έχει κλείσει.
ΓΡΑΠΤΗ ΕΡΩΤΗΣΗ E-2710/97 υποβολή: Ben Fayot (PSE) και Viviane Reding (PPE) προς την Επιτροπή (1 Σεπτεμβρίου 1997)

Θέμα: Διασυνοριακά κέντρα πληροφόρησης

Η Επιτροπή διαθέτει μία έκθεση ελέγχου που αξιολογεί το έργο που έχουν επιτελέσει τα διασυνοριακά κέντρα πληροφόρησης, μεταξύ των οποίων οι «Ευρωθυρίδες-Καταναλωτής».

Προτίθεται άραγε η Επιτροπή, όπως άλλωστε της ζήτησε το Ευρωπαϊκό Κοινοβούλιο με ψήφισμά του στις 20 Φεβρουαρίου 1997 σχετικά με τις «προτεραιότητες της πολιτικής για τους καταναλωτές 1996-1998»(Α4-0317/96) ((ΕΕ C 85 της 17.3.1997, σελ. 133. ))να εκπονήσει ανακοίνωση σχετικά με την πολιτική για την ανάπτυξη των διασυνοριακών κέντρων πληροφόρησης, ιδίως δε αυτών που επιδεικνύουν επαγγελματισμό και ανταποκρίνονται σε πραγματική ζήτηση πληροφοριών, συμβουλών και εξωδικαστικών διευθετήσεων σχετικά με τις διασυνοριακές συναλλαγές; Έχει επίσης την πρόθεση η Επιτροπή να εδραιώσει το σημερινό πειραματικό σχέδιο επί μονιμότερης βάσεως;

Απάντηση της κας Bonino εξ ονόματος της Επιτροπής (14 Οκτωβρίου 1997)

Η Επιτροπή θα ήθελε να επισημάνει στα αξιότιμα μέλη του Κοινοβουλίου ότι το ψήφισμα Α-4-0317/96 δεν περιέχει πρόσκληση προς αυτήν για την έκδοση ανακοίνωσης σχετικά με την πολιτική της για τα διασυνοριακά κέντρα πληροφόρησης των καταναλωτών.

Υπενθυμίζει ωστόσο ότι διαβίβασε στο Κοινοβούλιο στις 24 Ιουλίου 1997 μελέτη που πραγματοποίησε ανεξάρτητος σύμβουλος για την αξιολόγηση των πειραματικών σχεδίων των κέντρων αυτών.

Η Επιτροπή έχει την πρόθεση να επεξεργαστεί μια πρόταση σχετικά με τη νομική βάση που εφαρμόζεται στις επιδοτήσεις και θα καλύπτει επίσης τις Ευρωθυρίδες. Η πρόταση αυτή θα υποβληθεί πριν από τα τέλη του έτους.